*Projekts*

**Informatīvais ziņojums**

**„Par oficiālā izdevuma „Latvijas Vēstnesis” drošumu un pieejamību”**

Šis informatīvais ziņojums sagatavots, lai izpildītu Oficiālo publikāciju un tiesiskās informācijas likuma pārejas noteikumu 9. punktā Ministru kabinetam doto uzdevumu.

Šā gada 31. maijā Saeima pieņēma Oficiālo publikāciju un tiesiskās informācijas likumu, kas stājās spēkā 1. jūlijā un ieviesa oficiālo elektronisko publikāciju, kura bez maksas ir pieejama tīmekļa vietnē www.vestnesis.lv kā periodisks elektronisks oficiālais izdevums „Latvijas Vēstnesis”. Vienlaikus Oficiālo publikāciju un tiesiskās informācijas likums paredz atteikties ar 2013. gada 1. janvāri no oficiālās publikācijas papīra formā laikrakstā „Latvijas Vēstnesis”, tomēr ikvienam interesentam pēc pieprasījuma būs iespēja iegūt no izdevēja oficiālās publikācijas apliecinātas izdrukas papīra formā par samaksu, kas nepārsniedz izdrukas sagatavošanas un apliecināšanas pašizmaksu. Tomēr šādai izdrukai būs tikai informatīvs raksturs.

Lai sniegtu pārliecību par oficiālās elektroniskās publikācijas darbības drošumu un efektivitāti, Oficiālo publikāciju un tiesiskās informācijas likuma pārejas noteikumu 9. punktā Ministru kabinetam dots uzdevums izvērtēt oficiālā izdevuma drošumu un pieejamību un līdz 2012. gada 1. novembrim iesniegt Saeimai ziņojumu par to.

Lai novērtētu oficiālās elektroniskās publikācijas drošumu, šā gada septembrī pēc VSIA „Latvijas Vēstnesis” (turpmāk arī – organizācija) pasūtījuma SIA „Bureau Veritas Latvia” veica oficiālo publikāciju nodrošināšanas un tiesību aktu sistematizācijas funkcijas auditu, kura ietvaros tika vērtēta arī oficiālo publikāciju nodrošināšanas funkcijas atbilstība Oficiālo publikāciju un tiesiskās informācijas likuma prasībām, kā arī vērtēta oficiālo publikāciju procesa organizācija un atbilstība kvalitātes, informācijas drošības un pieejamības prasību nodrošināšanai.

Audita laikā ir apstiprināts, ka VSIA „Latvijas Vēstnesis” ir ieviesis un sertificējis integrēto vadības sistēmu, kas atbilst starptautiskā kvalitātes pārvaldības sistēmas standarta ISO 9001:2008 (no 2004. gada) un informācijas drošības vadības sistēmas standarta ISO/IEC 27001:2005 (no 2009. gada) prasībām. Vadības sistēmas uzraudzību un atbilstības novērtējumu šo standartu prasībām periodiski, bet ne retāk kā reizi gadā, veic neatkarīga sertifikācijas institūcija. Atbilstoši standarta ISO 27001:2005 prasībām VSIA „Latvijas Vēstnesis” tiek īstenots risku vadības plāns, kurš ietver prasības informācijas aktīvu identifikācijai, risku novērtēšanai, kontrolei un vadībai, kā arī nosaka prasības identificētu ārkārtas situāciju pārvaldībai. Risku vadības plāns ir aktualizēts un tiek pastāvīgi pārskatīts. Audita laikā vienlaikus apstiprināts, ka VSIA „Latvijas Vēstnesis” ir identificējis iespējamās krīzes situācijas oficiālo publikāciju saņemšanas, apstrādes un publicēšanas procesā un sagatavojis atbilstošu rīcības plānu, kā arī veicis iesaistīto darbinieku apmācību. Lai nodrošinātu korektu informācijas apriti ārkārtas situācijās, organizācijā ir izveidots krīzes komunikācijas plāns, kurš arī tiek periodiski aktualizēts.

Audita ziņojumā secināts, ka iepriekš pieminētie dokumenti kopumā apraksta darbības nepārtrauktības nodrošināšanai noteiktās darbības organizācijā un sniedz pārliecību par organizācijas spēju savlaicīgi prognozēt un novērst drošības apdraudējumus un likvidēt tās sekas.

No Oficiālo publikāciju un tiesiskās informācijas likuma prasībām izriet, ka ir jānodrošina oficiālās publikācijas pieejamība tiešsaistes režīmā, tomēr skaitliskos mērījumus šāda režīma atbilstības izvērtēšanai normatīvie akti nenosaka. Audita laikā ir apstiprināts, ka VSIA „Latvijas Vēstnesis” ir noteicis prasības informācijas pieejamībai iekšēji, un to izpilde tiek efektīvi kontrolēta ar tehnisko līdzekļu palīdzību (kopš 2012.gada 1.jūlija tīmekļa vietnes www.vestnesis.lv pieejamība tiešsaistē bijusi 99,875%). VSIA „Latvijas Vēstnesis” reģistrē ar pieejamību saistītos informācijas drošības incidentus un vada tos atbilstoši standarta ISO 27001 prasībām. Kaut arī līdz 2012.gada 1.novembrim neviens informācijas drošības incidents nav reģistrēts, oficiālo publikāciju informācijas sistēma tiek pastāvīgi pilnveidota un attīstīta.

VSIA „Latvijas Vēstnesis” periodiski veic klientu (lietotāju) aptaujas par to apmierinātību ar sniegtajiem pakalpojumiem: lietošanas ērtumu, funkcionalitāti, pieejamību, operativitāti un kvalitāti. Ja tiek saņemta kāda sūdzība, tā tiek reģistrēta un analizēta. Kļūdas oficiālajās publikācijās tiek labotas, publicējot attiecīgus precizējumus nākamajos oficiālā izdevuma laidienos.

Ņemot vērā audita laikā konstatētos faktus, audita ziņojumā secināts, ka oficiālo publikāciju nodrošināšanas funkcija tiek īstenota atbilstoši Oficiālo publikāciju un tiesiskās informācijas likuma prasībām un oficiālo publikāciju nodrošināšanas procesa organizācija atbilst noteiktajām kvalitātes, informācijas drošības un pieejamības prasībām.

Analizējot informāciju par tīmekļa vietnes www.vestnesis.lv lietotāju skaitu, secināms, ka tās unikālo lietotāju skaits ir nedaudz pieaudzis kopš oficiālās elektroniskās publikācijas ieviešanas (piemēram, š.g. oktobrī to apmeklējuši kopskaitā 34000 unikālo lietotāju iepretim 28700 lietotājiem pērn tajā pašā periodā). Savukārt laikraksta „Latvijas Vēstnesis” abonentu skaits 2012. gadā turpināja kristies un šobrīd ir tikai 439[[1]](#footnote-1) abonenti. Pēc VSIA „Latvijas Vēstnesis” sniegtās informācijas kopš šā gada 1. jūlija ir saņemti vien daži jautājumi saistībā ar drukātā laikraksta abonēšanas iespējām 2013. gadā. Tomēr uzzinot, ka to pašu saturu ar tādu pašu juridisko spēku var lietot bez maksas tīmekļa vietnē www.vestnesis.lv, interesenti izvēlējušies lietot oficiālo elektronisko publikāciju, nevis pasūtīt apliecinātas izdrukas izgatavošanu papīra formātā. Jāatzīmē, ka interese par oficiālās publikācijas apliecinātas izdrukas izgatavošanu papīra formātā (šādu iespēju paredz Oficiālo publikāciju un tiesiskās informācijas likuma 17. panta ceturtā daļa) līdz šim nav bijusi.

Lai raksturotu oficiālās elektroniskās publikācijas pieejamību, ir jāpievēršas arī globālā tīmekļa un datoru pieejamībai un iedzīvotāju datora un globālā tīmekļa lietošanas prasmēm. Saskaņā ar Centrālās statistikas pārvaldes datiem datoru un globālā tīmekļa lietotāju skaits, kā arī datoru un globālā tīmekļa pieejamība mājsaimniecībās ar katru gadu pieaug. Tā 2012. gadā iedzīvotāju skaits, kuri regulāri lieto datoru un globālo tīmekli, ir sasniedzis 70% no iedzīvotāju kopskaita.[[2]](#footnote-2) Ziņu, avīžu un žurnālu lasīšanai tiešsaistē vai lejuplādēšanai globālo tīmekli uzmanto 64,3 % no iedzīvotāju kopskaita.[[3]](#footnote-3) Pēc Centrālās statistikas pārvaldes datiem 2012. gada sākumā globālā tīmekļa pieejamība mājsaimniecībās ir sasniegusi 68,7 % no visām mājsaimniecībām.[[4]](#footnote-4) Pieeju globālajam tīmeklim nodrošina arī pašvaldības. Pēc Valsts reģionālās attīstības aģentūras apkopotās informācijas[[5]](#footnote-5) Latvijā kopumā (bez Rīgas) 2012. gada februārī bija ierīkoti 831 publiskie globālā tīmekļa pieejas punkti.[[6]](#footnote-6) Savukārt pēc Rīgas pašvaldības portālā esošās informācijas[[7]](#footnote-7) Rīgas pašvaldība ir nodrošinājusi 27 publiskos globālā tīmekļa pieejas punktus (tai skaitā sociālajā dienestā, izpilddirekcijās, patversmēs un slimnīcās). Savukārt citviet Latvijā pēc Valsts reģionālās attīstības aģentūras apkopotās informācijas 42 % publisko globālā tīmekļa pieejas punktu ir izvietoti bibliotēkās, 24 % – pašvaldības domes (pārvaldes) ēkās, 10,5 % – izglītības iestāžu telpās.

Lai nodrošinātu oficiālās publikācijas pieejamību arī personām ar redzes invaliditāti, oficiālā izdevuma „Latvijas Vēstnesis” tīmekļa vietnes izstrādē ir ņemtas vērā arī specifiskās tehniskās prasības, kuras nodrošina vietnes sadarbspēju ar programmatūru, kuru personas ar redzes invaliditāti izmanto globālā tīmekļa pārlūkošanā.

Lai nodrošinātu oficiālās publikācijas pieejamību ieslodzījuma vietās, 2012. gadā vasarā ar biedrības „Prison Fellowship Latvia” un VSIA „Latvijas Vēstnesis” atbalstu Latvijas un Šveices sadarbības programmas grantu shēmas „NVO fonds” ietvaros Brasas cietumā tika izveidots Rīgas Centrālās bibliotēkas ārējās apkalpošanas punkts. Pateicoties projektam, Brasas cietums ir pirmais cietums Latvijā, kura bibliotēkā notiesātajiem ir pieejams globālais tīmeklis. Ar VSIA „Latvijas Vēstnesis” atbalstu bibliotēkā uzstādīti jauni datori un turpmāk ieslodzītie tiešsaistē varēs iepazīties gan ar oficiālo publikāciju tīmekļa vietnē www.vestnesis.lv, gan ar sistematizētiem tiesību aktiem vortālā www.likumi.lv. Pieeja oficiālo publikāciju vietnei www.vestnesis.lv un sistematizētiem tiesību aktiem vortālā www.likumi.lv tiešsaistē ir nodrošināta arī Vecumnieku atklātajā cietumā, kura telpās ir izvietota Vecumnieku pagasta bibliotēka ar bezvadu globālā tīmekļa nodrošinājumu. Ņemot vērā Brasas cietuma, biedrības „Prison Fellowship Latvia” un Rīgas Centrālās bibliotēkas veiksmīgo sadarbības projektu, līdzīgus projektus būtu lietderīgi attīstīt arī citās ieslodzījuma vietās, kurās šobrīd pieeja normatīvajiem aktiem tiek nodrošināta pēc pieprasījuma izdruku veidā.

Atbilstoši Oficiālo publikāciju un tiesiskās informācijas likuma 19. panta 2. punktā paredzētajam, lai nodrošinātu oficiālās publikācijas kā nacionālā kultūras mantojuma pastāvīgu saglabāšanu, apstrādi un izmantošanu, oficiālās publikācijas tiek nodotas Latvijas Nacionālajai bibliotēkai vienas darba dienas laikā no oficiālā izdevuma „Latvijas Vēstnesis” laidiena publicēšanas dienas.

Oficiālo publikāciju un tiesiskās informācijas likuma 17. panta trešā daļa paredz valsts pienākumu nodrošināt, ka ikviens var bez maksas iepazīties ar oficiālo publikāciju un sistematizētajiem tiesību aktiem valsts un pašvaldību bibliotēkās. Arī saskaņā ar Bibliotēku likuma 15. panta otrās daļas 4. punktu valsts un pašvaldību bibliotēkām ir pienākums nodrošināt bibliotēkas lietotājiem bezmaksas pieeju globālajam tīmeklim un vispārpieejamiem elektroniskās informācijas resursiem, kā arī nodrošināt iespēju bez maksas izmantot datoru. Savukārt Bibliotēku likuma 23. panta trešā daļa paredz valsts un pašvaldību bibliotēku lietotājiem tiesības bez maksas izmantot publiski pieejamos datorus, kā arī globālo tīmekli un vispārpieejamos elektroniskās informācijas resursus.

**SECINĀJUMI**

1. Oficiālās elektroniskās publikācijas nodrošināšanas funkcija tiek īstenota atbilstoši Oficiālo publikāciju un tiesiskās informācijas likuma prasībām, tai skaitā normatīvi noteiktajām kvalitātes, informācijas drošības un pieejamības prasībām. Ņemot vērā minēto un ievērojot pozitīvo pieredzi elektroniska oficiālā izdevuma darbības nodrošināšanā pārejas periodā, ir atbalstāma pilnīga pāreja uz oficiālu publikāciju elektroniski.
2. Oficiālās elektroniskās publikācijas pieejamību varētu negatīvi ietekmēt nepietiekams finansējums valsts un pašvaldību bibliotēkām bezmaksas pieejas globālajam tīmeklim nodrošināšanai. Tomēr šis risks ir saistīts ne tikai ar oficiālās publikācijas pieejamības nodrošināšanu – šāds risks nepietiekama finansējuma gadījumā pastāv arī attiecībā uz pieeju valsts un pašvaldību elektroniskajiem pakalpojumiem kopumā un Latvijas Republikas Satversmes 100. pantā garantētajām tiesībām brīvi iegūt informāciju.
3. Lai uzlabotu pieejamību oficiālajai publikācijai ieslodzījuma vietās, ņemot vērā Brasas cietuma, biedrības „Prison Fellowship Latvia” un Rīgas Centrālās bibliotēkas veiksmīgo sadarbības projektu, līdzīgus projektus būtu lietderīgi attīstīt arī citās ieslodzījuma vietās, kurās šobrīd pieeja normatīvajiem aktiem tiek nodrošināta pēc pieprasījuma izdruku veidā.

Tieslietu ministrs J. Bordāns

12.11.2012. 13.00

1563

Kristīne Kuprijanova

Tieslietu ministrijas

Normatīvo aktu kvalitātes

nodrošināšanas nodaļas vadītāja

67036922, Kristine.Kuprijanova@tm.gov.lv

1. Situācija uz 2012. gada 1. novembri. [↑](#footnote-ref-1)
2. Situācija uz 2012. gada 10. oktobri. Informācija no Centrālās statistikas pārvaldes mājaslapas: <http://www.csb.gov.lv/dati/iedzivotaju-skaits-kuri-regulari-lieto-datoruinternetu-no-iedzivotaju-kopskaita-attiecigaja-gru> [↑](#footnote-ref-2)
3. Situācija uz 2012. gada 10. oktobri. Informācija no Centrālās statistikas pārvaldes mājaslapās par rādītāju ITG06: [http://data.csb.gov.lv/DATABASE/zin/Ikgadējie%20statistikas%20dati/Datorizācija/Datorizācija.asp](http://data.csb.gov.lv/DATABASE/zin/Ikgad%C4%93jie%20statistikas%20dati/Datoriz%C4%81cija/Datoriz%C4%81cija.asp) [↑](#footnote-ref-3)
4. Situācija uz 2012. gada 10. oktobri. Informācija no Centrālās statistikas pārvaldes mājaslapās par rādītāju ITG01: [http://data.csb.gov.lv/DATABASE/zin/Ikgadējie%20statistikas%20dati/Datorizācija/Datorizācija.asp](http://data.csb.gov.lv/DATABASE/zin/Ikgad%C4%93jie%20statistikas%20dati/Datoriz%C4%81cija/Datoriz%C4%81cija.asp) [↑](#footnote-ref-4)
5. Valsts reģionālās attīstības aģentūra laikposmā no 2011. gada 16. decembra līdz 2012. gada 2. februārim veica pašvaldību aptauju par publisko globālā tīmekļa pieejas punktu stāvokli un to attīstību. Dati ievākti no visām Latvijas pašvaldībām, bet iegūto datu analīze balstīta uz datiem, kas neietver Rīgu. [↑](#footnote-ref-5)
6. Salīdzinot ar situāciju 2009. gadā, publisko globālā tīmekļa pieejas punktu skaits 2012. gadā ir pieaudzis par vairāk kā 50 % (saskaņā ar Reģionālās attīstības un pašvaldību lietu ministrijas 2009. gada 18. jūnijā sniegto informāciju visā Latvijas teritorijā bija izveidoti 549 bezmaksas publiskie globālā tīmekļa pieejas punkti – informācija no Valsts oficiālo elektronisko publikāciju pieejamības veicināšanas koncepcijas informatīvās daļas 17. lpp.). [↑](#footnote-ref-6)
7. <https://www.riga.lv/LV/Channels/Riga_today/e-kiosks/default.htm> (skatīts 25.10.2012.) [↑](#footnote-ref-7)